আলিপুরদুয়ারে শুরু হল আন্তর্জাতিক রাজবংশী চলচ্চিত্র উৎসব!

ওয়েব ডেস্ক : প্রথম আন্তর্জাতিক রাজবংশী চলচ্চিত্র উৎসব (Rajbangshi Film Festival) শুরু হল আলিপুরদুয়ারে (Alipurduar)। পুরসভার প্রেক্ষাগৃহে দু’দিন ধরে হবে নানান ধরণের উৎসব। বাংলা অথবা ইংরেজি চলচ্চিত্র উৎসব সম্পর্কে সবাই জানে। কিন্তু এবার রাজবংশী চলচ্চিত্র উৎসব দেখতে চলেছে আলিপুরদুয়ারবাসী।

জানা গিয়েছে, এই উৎসবে পাঁচটি রাজবংশী চলচ্চিত্র (Film Festival) দেখানো হবে। এই চলচ্চিত্রগুলি তৈরি করেছেন কোচবিহারের চলচ্চিত্র নির্মাতারা। রাজবংশী সম্প্রদায়ের বিভিন্ন দিক নিয়ে তৈরি করা হয়েছে এই সিনেমা (Cinema) গুলি। তা এবার সাধারণ মানুষের কাছে তুলে ধরা হচ্ছে। এখানে চলচ্চিত্র দেখানোর পাশাপাশি বৈরাতি নৃত্যশিল্পীদের নৃত্য প্রদর্শনী হবে। তার পাশাপাশি বিভিন্ন বিষয় নিয়েও আলোচনা হবে।

আরও খবর : পূর্ব বর্ধমানের হাটগাছা গ্রামে তীব্র জল সঙ্কট! চরম সঙ্কটে স্থানীয়রা

রাজবংশী চলচ্চিত্র উৎসবে অংশগ্রহণের জন্য বিভিন্ন জেলার পাশাপাশি অসম এবং নেপাল থেকে সমালোচকরা এসেছেন। নেপাল থেকে এসেছেন ২৬ জনের একটি দল। তাঁদেরকে জনপ্রিয় চলচ্চিত্র ‘সোনার পিঞ্জিরা’ এবং ‘গোয়ালপাড়া হেরিটেজ কালচার অফ দা পিপল’ সিনেমা দেখানো হয়েছে। সেখানে বিকেল ৪টের সময় ও সন্ধ্যা ৭টায় এই চলচ্চিত্রগুলি দেখানো হচ্ছে।

চলচ্চিত্র উৎসব কমিটি অন্যতম সদস্য সুরেশ রায় এ নিয়ে জানান, ক্রিটিক্সের পাশাপাশি নেপাল থেকে এই উৎসবে অংশগ্রহণ করার জন্য এসেছে একটি দল। এই উৎসবে রাজবংশী সমাজ জীবন ইতিহাস ও সংস্কৃতি তুলে ধরা হচ্ছে। এর পাশাপাশি তরুণ চলচ্চিত্র নির্মাতাদের জন্য বিশেষ আয়োজন করা হয়েছে।